Regnskygge

En regnskygge (eller mer nøyaktig en nedbørsskygge) er et tørt område på jordoverflaten som ligger på lesiden av et fjell i forhold til den rådende vindretningen. Når fuktig luft stiger mot toppen av en fjellkjede eller et stort fjell, vil luften avkjøles og vann oppløst i luften kondensere til regn eller snø. Denne nedbøren faller på den siden av fjellet som vender mot vindretningen. Denne prosessen kalles orografisk heving. Luften som så strømmer over på lesiden av fjellet og synker ned er mye tørrere og gir som regel ikke nedbør. Dette skaper et tørt område på lesiden av fjell. 


== Områder kjent for regnskygger ==
Vi finner mange områder rundt om i verden med vedvarende vind innenfor visse vindretninger. Passatvinden er en østlig vind som blåser i en sone mellom 30°N og 30°S. Mellom 30° og 65° har en vestavindsbeltet. 


=== Europa ===

Skjåk, som ligger i den dype Ottadalen nord i Oppland, er kjent for lite nedbør. Både Jotunheimen, Rondane og Dovrefjell ligger i områdene rundt Skjåk, og stedet er så godt som vernet for nedbør fra alle vindretninger. Dette fører til en regnskygge i Skjåk, som har en årlig nedbørsnormal på 278 mm.
De cantabriske fjell nord i Spania fører til et skarpt skille mellom det «grønne Spania» og det tørre sentrale platået. Fjellsiden som vender mot Biscayabukta får mye nedbør, mens sørsiden ligger i regnskyggen.


=== Asia ===
Ørknene Karakum og Kysylkum øst for Kaspihavet ligger mellom Kaukasusfjellene i vest, Alborz i sør og Himalaya i øst.
Himalaya og fjellrekkene som er knyttet til dette området fører til tørre områder i Sentral-Asia, som inkluderer Gobiørkenen, Mongolia og ørkenen Taklamakan i Kina
Ordosørkenen i Kina ligger i regnskyggen mellom fjellrekkene Kara-naryn-ula, Sheitenula og In Shan som er knyttet til den sørlige enden av Store Khingan.
Tharørkenen ligger i regnskyggen mellom Aravalliafjellene i sørøst, Himalaya i nordøst og Kirthar- og Sulaimanfjellene i vest.


=== Sør-Amerika ===
Atacamaørkenen i Chile og Peru er et av de tørreste områdene på Jorda, siden store fjellrekker (Andesfjellene i øst og kystfjellene i vest) blokkerer tilgangen til fuktig luft fra begge sider.
Patagonia ligger i regnskyggen fra den vestlige vinden over Andesfjellene.


=== Nord-Amerika ===
Ørknene i Sørvest-USA og Nordvest-Mexico og områdene øst for Kaskadefjellene ligger alle i regnskygge.
Mojave-, Sonora- og Chihuahuanørkenen er områder som ligger i regnskygge. Death Valley er et godt eksempel som ligger bak både Stillehavsfjellene i California og Sierra Nevada, og er blant de tørreste områdene på Jorda.


=== Afrika ===
Østsiden av Madagaskar har østlig pålandsvind og vått, tropisk klima, mens vest- og sørsiden av øya ligger i regnskyggen til de sentrale fjellene og har mange ørkenområder.


=== Oseania ===
Ny-Caledonia ligger tvers over Stenbukkens vendekrets, mellom 19° og 23° sør. Klimaet på øya er tropisk og regnet kommer med passatvinden fra øst. Vestsiden av Grande-Terre ligger i regnskyggen til de sentrale fjellene, og nedbørmengden er mye lavere.
Hawaii har enkelte ørkenområder. Orografisk heving fører derimot til en av de høyeste nedbørsnormalene (12,7 meter) på øya Kauai, men lesiden av øya ligger i regnskyggen. I tillegg ligger hele øya Kahoolawe i regnskyggen til vulkanen East Maui.


== Se også ==
Fønvind
Orografisk heving